b'\n_START_ARTICLE_\n\xc4\x8carodej (roman)\n_START_SECTION_\nZgodba\n_START_PARAGRAPH_\nPrepletata se dve zgodbi. Na za\xc4\x8detku zgodba iz \xc4\x8dasa pred prvo svetovno vojno, trgovca Kotnika, sodnika Kav\xc5\xa1ka, in\xc5\xbeenirja Pucicharja, Depupisa ter njihovih dru\xc5\xbein in sosedov v Resnem. Kasneje se avtor osredoto\xc4\x8di na pripovedovanje v sedanjosti, in sicer v Ljubljani. Junaki iz obeh obdobij so sorodstveno povezani: tisti iz preteklosti so pradedje teh iz sedanjosti._NEWLINE_V Resno pridejo trije tujci iz Srbije \xe2\x80\x93 zakonca Vojvodi\xc4\x87 in njuna slu\xc5\xbeabnica, cirku\xc5\xa1ki voz z zakonskim parom ter komendijantovim o\xc4\x8detom in Jud \xc5\xa0alamun. Starim prijateljem, omenjenim na za\xc4\x8detku zgodbe, to ni v\xc5\xa1e\xc4\x8d, saj menijo, da preseljevanje ni dobro. Ob\xc4\x8dutek ogro\xc5\xbeenosti jih ni varal, saj \xc5\xa0alamun namerava zgraditi tovarno, s \xc4\x8dimer bi "pokopal" Kotnika. \xc5\xa0alamun pridobi Kav\xc5\xa1ka in Pucicharja na svojo stran, izgubi pa Vojvodi\xc4\x87a, ker se je za njegovim hrbtom menil z njegovo \xc5\xbeeno. Vojvodi\xc4\x87 opozori Kotnika, kaj bo \xc5\xa0alamun storil, in mu predlaga boj, a Kotnik se odlo\xc4\x8di za beg iz mesta, saj ima doma ozdravljeno \xc5\xbeeno Emo, ki je ne ljubi (celo upal je na njeno smrt) in pa nose\xc4\x8do \xc5\xbeenino ne\xc4\x8dakinjo (Irmo), ki jo je posilil. \xc5\xbdenski sta naredili na\xc4\x8drt, kako bosta od\xc5\xa1li iz mesta in priredili nose\xc4\x8dnost, da bi vsi mislili, da je zanosila gospa Kotnikova._NEWLINE_V zgodbi iz sedanjosti nastopi Peter Kotnik, ki ravno pride iz zapora in sre\xc4\x8da biv\xc5\xa1o zaro\xc4\x8denko Azro, ki ima sedaj Ludvika. Skupaj s profesorjem Sirnikom odidejo na pija\xc4\x8do, kjer se vname prepir med Du\xc5\xa1anom, ki je izginil za par mescev, in njegovo biv\xc5\xa1o zaro\xc4\x8denko Zinko. Pri Zinki se jim pridru\xc5\xbei cirkusant, ki je izgubil \xc5\xbeeno in tri posvojence. Peter odvihra iz stanovanja po prepiru s cirkusantom. Odpravijo se najti Petra in dru\xc5\xbeino izgubljenca. Pot jih povede v Resno._NEWLINE_Roman se kon\xc4\x8da s komedijantovim hipnotiziranjem publike v predstavi (preteklost). Ko se stvar razvname, se Kotnikovi ljubici (komedijantova \xc5\xbeena in ne\xc4\x8dakinja) stepeta, smrti pa ju re\xc5\xa1i Vojvodi\xc4\x87, ki se nastavi sekiri. Kotnika nih\xc4\x8de ve\xc4\x8d ne spo\xc5\xa1tuje. In (sedanjost): celotna dru\xc5\xa1\xc4\x8dina se zbere v Du\xc5\xa1anovi rojstni hi\xc5\xa1i v Resnem, kjer ostali od profesorja in Ludvika izvejo, da je komedijant nor in da ni izgubil \xc5\xbeene in otrok.\n_START_SECTION_\nKritika in literarna zgodovina\n_START_PARAGRAPH_\n"Dogajalni \xc4\x8das je naklonjen Hiengu za prikaz po\xc4\x8dasnega, a neustavljivega razkroja literarne osebe, ob kateri so pomembne groteskno-romanti\xc4\x8dne \xc5\xbeenske osebe" (Glu\xc5\xa1i\xc4\x8d 2002: 143\xe2\x80\x9344)._NEWLINE_Janko Kos (1987: 385) meni, da v romanu ni simbolizma: "Hieng se zgleduje po Cankarju, dekadenci in impresionizmu (motivi sanj, vizij, prividov) s to razliko, da Hieng ne uporablja simbolizma". Glu\xc5\xa1i\xc4\x8d (2002: 143\xe2\x80\x9344) pa nasprotno: "Simboli za barve ka\xc5\xbeejo na impresionisti\xc4\x8dne elemente in estetsko oblikovano besedje. (Cirku\xc5\xa1ki voz, ki je simbol za izgubljeno iluzijo.)" Zver (2005) zpostavi simbole ptice za \xc5\xbeensko osebo, zvonjenja za minulost, \xc4\x8darodeja za neukro\xc4\x8deno ustvarjalno energijo._NEWLINE_"Obe ti notranji dogajanji Hiengovega \xc4\x8carodeja, ki se na koncu tako zelo u\xc4\x8dinkovito prelijeta v eno samo, konstituirata s svojo domi\xc5\xa1ljenostjo vse poglavitne pomenske razse\xc5\xbenosti romana prav v njihovem bistvu." (Trekman 1976: 1071)_NEWLINE_"Njegova dvojna zgodba, dva romana v enem, kak\xc5\xa1nih osemdeset let oddaljena drug od drugega (\xc4\x8deprav drugi, sodobni, je prej novela kot roman), deluje v svoji redni izmeni obeh zgodb zelo funkcionalno, ozra\xc4\x8dje romana se v skladu z\xc2\xa0\xc2\xbbre\xc5\xbeijo\xc2\xab\xc2\xa0izmen bolj in bolj intenzivira in\xc2\xa0\xc2\xbbelektrizira\xc2\xab, proti koncu se obe zgodbe sre\xc4\x8dujeta \xc5\xbee znotraj posameznih poglavij in povzro\xc4\x8data medsebojno iskrenje, ki prispeva znaten dele\xc5\xbe pri pomenskem stratificiranju." (Benhart 1977: 541)_NEWLINE_O poljskem prevodu: "Pri \xc4\x8carodeju nikakr\xc5\xa1ne take notranje sorodnosti \xc5\xbeal ni \xe2\x80\x93 Hiengov, na so\xc4\x8dutju zrasli odnos do sveta (ki sicer \xc5\xa1e ni povsod prerasel v so-\xc4\x8dutje in s tem v horizontalne vezi s svetom, je tr\xc4\x8dil ob prevajalkin klasi\xc4\x8dni samozavestni, da ne re\xc4\x8dem o\xc5\xa1abni me\xc5\xa1\xc4\x8danski humanizem, ki najvi\xc5\xa1e postavlja logiko in \xc4\x8dlove\xc5\xa1ki razum, ki da naj obvladuje svet, tako kot pripovedovalec s svojo perspektivo obvladuje roman." (Biedrzycka 1987: 57)_NEWLINE_"Kraj dogajanja pogojuje \xc4\x8das. Dogajanje v Ljubljani je v sedanjosti, v Resnem pa v preteklosti. Od 24. poglavja dalje se zgodbi prepletata znotraj vsakega poglavja. Ljubljana je do tega poglavja dogajalni prostor v vsakem sodem poglavju." pravi v diplomskem delu L. Adami\xc4\x8d (Adami\xc4\x8d 2004: 63), kjer lahko najdemo tudi konkretne Ljubljanske lokacije.'